
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. augusztus 16-án tartandó munkaterv szerinti ülésére

9. napirendhez

Tárgy: Az önkormányzati rendeletek előkészítésében való társadalmi részvétel szabályozása
Tisztelt Képviselő-testület!

A Pest Megyei Kormányhivatal Kormánymegbízottja – a Magyarország helyi önkormányzatairól szóló 2011. évi CLXXXIX. törvény (Mötv.) 132. § (1) a) és (3) c) pontjával a kormányhivatal számára biztosított törvényességi felügyeleti jogkörben és feladatkörben eljárva (a fővárosi és megyei kormányhivatalokról szóló 288/2010. (XII. 21.) Korm. rendelet 8. § a) pontjában foglalt felhatalmazásra figyelemmel) – törvényességi felhívást intézett a Képviselő-testület felé a helyi önkormányzatokról szóló 1990. évi LXV. törvény (Ötv.) 103/B. §-ból következő rendeletalkotási kötelezettség elmulasztása miatt.

A hivatkozott paragrafussal a jogszabályok előkészítésében való társadalmi részvételről szóló 2010. évi CXXXI. törvény (Trtv.) 17. §-ának (1) bekezdése egészítette ki az Ötv.-t, és eszerint 2011. július 1-jével felhatalmazást kapott a helyi önkormányzat képviselő-testülete, hogy a helyi sajátosságoknak megfelelően az általa megalkotott rendeletek előkészítésében való társadalmi részvétel szabályait rendeletben állapítsa meg.

Ez az előírás ugyan nem tartalmaz sem határidőt, sem pedig kötelezettséget a szóban forgó rendelkezések megalkotására, Kormánymegbízott úr azonban arra az álláspontra helyezkedett, hogy az önkormányzatnak kötelezettsége lett volna megalkotni a szükséges rendelkezéseket, mégpedig 2011. július 1-ig. 

Ezt az álláspontját – mivel a törvényszövegek normatív módon ezt nem tartalmazzák – Kormánymegbízott úr a Trtv.-hez fűzött indokolással támasztotta alá. Egyrészt hivatkozott arra, hogy mivel a Trtv. a helyi önkormányzatok által kibocsátott rendeletek tekintetében – tiszteletben tartva az önkormányzatok autonómiáját – nem rendelkezik az előkészítésben való társadalmi részvétel szabályairól, az Ötv.-t módosítja úgy, hogy a helyi önkormányzatoknak rendeletben kell szabályozniuk a helyi jogszabályok előkészítése során alkalmazandó társadalmi részvétel szabályait. Másrészt kifejti, hogy a határidőt illető törvényalkotói szándékra nézve is világos magyarázatot ad az indokolás, mely szerint „a rendelkezés tekintettel arra, hogy a helyi önkormányzatoknak megfelelő idő álljon rendelkezésükre a rendelet megalkotására csak 2011. július 1-jén lép hatályba”, vagyis e napig a rendeletet meg kellett hozni.
Mindezek alapján megállapította, hogy a Képviselő-testület mulasztásos törvénysértést valósított meg azzal, hogy nem tett eleget rendeletalkotási kötelezettségének, és a Mötv. 134. § (1) bekezdése alapján felhívta, hogy a felhívásban foglaltakat – annak kézhezvételét követő 60 napon belül – tűzze napirendjére, és megalkotni elmulasztott rendeletét pótolja.

Bár a fentiekből talán kitűnik, hogy Kormánymegbízott úr álláspontja nem osztható minden kétség nélkül, javaslom a szükséges szabályozás megalkotását, mégpedig – az Ötv. 18. § (1)-(2) bekezdésére – tekintettel az SZMSZ módosításával.

Kérem az előterjesztett rendeletmódosítási javaslat szíves elfogadását!

Sülysáp, 2012. augusztus 8.

Horinka László s.k.


polgármester
MELLÉKLET
Sülysáp Nagyközség Önkormányzata Képviselő-testületének

…/2012. (...) önkormányzati rendelete

a Szervezeti és Működési Szabályzatáról szóló 

14/2009. (XII. 22.) rendeletének módosításáról

Sülysáp Nagyközség Önkormányzatának Képviselő-testülete az Alaptörvény 32. cikk (2) bekezdésével, valamint a helyi önkormányzatokról szóló 1990. évi LXV. törvény 16. § (1), 18. § (1)-(2) és 103/B. §-ával kapott felhatalmazással és feladatkörében a következőket rendeli el:

A Sülysáp Nagyközség Önkormányzata Képviselő-testületének Szervezeti és Működési Szabályzatáról szóló 14/2009. (XII. 22.) rendeletének Rendeletalkotás alcímét a következő 34/A.-34/B. §-sal egészíti ki:

34/A. §
(1) A Képviselő-testület által megalkotni kívánt rendeletek tervezetét – a (2) és (3) bekezdésben foglaltak kivételével – társadalmi egyeztetésre kell bocsátani.

(2) Nem kell társadalmi egyeztetést lefolytatni 
a) a költségvetésről és annak végrehajtásáról szóló önkormányzati rendelet,
b) helyi adókról, díjakról, közteherviselésről szóló önkormányzati rendelet,
c) az önkormányzat szervezeti és működési szabályzatáról szóló önkormányzati rendelet,

d) azon önkormányzati rendelet, melyek sürgős elfogadásához kiemelkedő közérdek fűződik,

e) törvény felhatalmazása alapján, annak végrehajtására alkotott rendelet

elfogadása előtt.
(3) 
Az önkormányzati rendelet sürgős, (2) c) pontja szerinti elfogadására abban az esetben van lehetőség, ha a társadalmi egyeztetéssel járó időmúlás miatt az önkormányzatot vagy a lakosság érintett körét jelentős anyagi, jogi vagy erkölcsi hátrány érné.
34/B. §

(1) A Képviselő-testület a társadalmi egyeztetés érdekében az önkormányzati rendeletek tervezetét és annak indokolását, valamint az előzetes hatásvizsgálat összefoglalóját az önkormányzat honlapján és a Polgármesteri Hivatal hirdetőtábláján közzéteszi, legkésőbb az annak megtárgyalását napirendjére tűző képviselő-testületi ülést megelőző 15. napon. 
(2) A tervezet a képviselő-testületi ülést megelőző 7. nap 12.00 óráig véleményezhető. A véleményezésre rendelkezésre álló idő alatt bárki – természetes és jogi személy egyaránt – bármilyen formában véleményt, javaslatot juttathat el a Polgármesteri Hivatalba a rendelettel kapcsolatosan. 
(3) A névvel, egyéb személyes adattal beazonosítható véleményezők, javaslattevők személyes adatainak kezeléséhez szükséges hozzájárulás a véleményezés tényével megadottnak minősül.
(4) Nem vehető figyelembe az a vélemény, amely jogszabályt vagy közerkölcsöt sért, nem illeszkedik a rendelettervezet tárgyához vagy név nélküli.
(5) Az előterjesztő a beérkezett véleményekről és javaslatokról, az elutasított javaslatok esetében az elutasítás indokairól tipizált összefoglalót készít, melyet legkésőbb a képviselő-testületi ülés időpontja előtt 24 órával közzétesz az önkormányzat honlapján és a Polgármesteri Hivatal hirdetőtábláján. Az összefoglalónak tartalmaznia kell a vélemények és javaslatok alapján elkészített rendelettervezet végleges változatát is. Az előterjesztőt egyedi válaszadási kötelezettség nem terheli.
(6) A Képviselő-testület a véleményezésre jogosultak széles körét érintő rendelet-tervezettel kapcsolatos vélemények megismerése érdekében lakossági fórumot szervezhet, szűkebb szabályozási területet érintő rendeletalkotás esetén pedig közvetlenül is megkeresheti az adott szakterületen tevékenységet kifejtő, helyben működő civil szervezeteket, érdekképviseleteket. 
Ez a rendelet a kihirdetését követő napon lép hatályba, majd az azt követő napon hatályát veszti.

Sülysáp, 2012. augusztus 16.

Horinka László
Tóth Krisztina



polgármester
jegyző

